Витоша (булевард в София)
„Витоша“, по-известен като „Витошка“ е булевард, основна търговска зона и основна пътна артерия в центъра на София.

Булевардът започва от пл. „Света Неделя“, преминава през идеалния център на София, пресича се с еднопосочния бул. „Патриарх Евтимий“, продължава покрай западната страна на парка на НДК, пресича се с бул. „България“, преминава през ж.к. „Иван Вазов“ и свършва при Южния парк при кръстовището с ул. „Бяла Черква“.

Бул. „Витоша“ е популярна с многобройните си магазини и бутици по нея. Според проучване на „Къшмън и Уейкфилд“ за 2005 г. „Витоша“ е 22-рата най-скъпа търговска улица в света В същото проучване за 2012 и 2013 г. бул. „Витоша“ е на 59-о място.

В участъка между ул. „Алабин“ и бул. „Патриарх Евтимий“ булевардът е пешеходна зона, забранена за МПС-та, като се допуска само пресичане през перпендикулярните на „Витоша“ улици. На 28 септември 2006 г. общинските съветници решават да отворят частично Витошка за собственици на търговски обекти и живеещи в района. По булеварда продължават да вървят трамваи, дори когато улицата е била затворена за други МПС-та.

Трамвайният транспорт по пешеходната част на булеварда е спрян, тъй като под този участък преминава трасето на Втори метродиаметър на Софийското метро.

Спирката „бул. Витоша“ на градския транспорт, намираща се до Съдебната палата по ул. Алабин, се обслужва от трамваите 1, 10 и 27. 

Булевардът се обслужва от 4 метростанции: Метростанция Сердика (линии M1 и М4), метростанция „Сердика II“ (линия M2), Метростанция НДК (линия M2), „НДК II“ (линия M3).

От 3 март 2018 г. бул. „Витоша“ от ул. „Алабин“ до булевард „Александър Стамболийски“ става пешеходна зона. Така пешеходният участък на булеварда се свързва с площад Света Неделя. Автомобилното движение се забранява до Съдебната палата.

За кратко в началото на ХХ век, булевардът се казва „Генерал Гурко“ – име, което днес носи друга софийска улица.  През 20-те години тук се изграждат първите жилищни блокове в града, на мястото на някогашните махали Башчешме и Коручешме.

Източници

Външни препратки 

 Исторически фотографии на булевард Витошка
 Отварят „Витоша“ частично за автомобили на търговци и живеещи в района, netinfo.bg, 28 септември 2006

Булеварди в София
Пешеходни улици в България